Afsondering: 50% van ondernemings dalk binne maande bankrot(Foto: Henk Kruger/ANA) Die organisasie Sakeliga sê meer as 50% van die 706 deelnemers wat in die eerste gedeelte van dié maand aan sy jongste Covid-19-ondernemingsimpakpeiling deelgeneem het, se ondernemings gaan binne drie maande bankrot wees as die huidige afsonderingsituasie voortduur. Sakeliga sê verder verwag meer as agt uit elke 10 van die respondente reusedalings in hul onderneming se omset. Byna 82% van diegene wat deelgeneem het, verwag dalings van 25% of meer vir 2020. Sowat 48% van respondente sê ook dat weinig gedoen kan word om die skade te beperk. Altesaam 706 respondente het aan Sakeliga se derde Covid-19-peiling deelgeneem. Die vraelys is per e-pos onder Sakeliga se ledebasis en breër netwerk versprei en die meeste van die respondente was vanuit Gauteng en die Wes-Kaap. Omtrent sewe uit elke 10 respondente was van klein ondernemings met minder as 10 mense in diens. Meer as nege uit elke 10 respondente was van ondernemings met minder as 50 mense in diens. Hoewel afsonderingsmaatreëls van vlak 5 na vlak 4 verslap is, het die peiling getoon byna vyf uit elke 10 ondernemings kan steeds nie hul bedrywighede hervat nie. Agt uit 10 van diegene wat aan die opname deelgeneem het en wat wél tans sake doen, het aangedui dat insette die afgelope maand moeiliker was om te bekom as wat die geval was voordat die beperkings ingestel is. “Die ekonomie is ’n geheel met inmekaargeweefde kettings van diensbaarheid en interafhanklikheid. Soos ons vanuit die staanspoor verwag het, bemoeilik die huidige afsonderingsreëls, wat die omstrede permit- en lisensiëringsvoorwaardes insluit, selfs die bedrywighede van die sogenaamde noodsaaklike en ander pas toegelate ondernemings,” sê Gerhard van Onselen, senior ontleder van Sakeliga. Piet le Roux, uitvoerende hoof van Sakeliga, sê die organisasie se hooggeregshofsaak word binnekort aangehoor. Die organisasie vra dat ’n wye verskeidenheid lisensiëringsvoorwaardes tersyde gestel word, asook dat ondernemings, organisasies sonder winsoogmerk en werkers beskerm word teen onregmatige belemmering en inhegtenisneming. Sakeliga sê nie net het die meeste deelnemers aan die peiling ’n akute verswakking in hul onmiddellike saketoestande teenoor ’n voorafgaande sewe dae aangedui nie, maar meer as ’n derde (36%) van die respondente verwag dat vooruitsigte nie oor die komende 12 maande sal verbeter nie. Dit staan teenoor minder as 22% wat dink dat vooruitsigte oor 12 maande sal verbeter. Sakeliga sê daar is boonop groot onsekerheid oor die toekoms onder die respondente.